Jannik Pohl har vist sig flot frem i AaB's testkampe i januar, og han gjorde det igen fredag, da AaB tog imod Allsvenskan-klubben BK Häcken. Her scorede den unge angriber kampens eneste mål, så AaB endte med en 1-0-sejr. AaB åbnede kampen bedst og allerede i det andet minut var peruvianske Edison Flores, der ikke har haft nogen god sæson i AaB, tæt på at bringe nordjyderne foran, men han fik desværre ikke ordentligt ram på helflugteren. Første tilbud til svenskerne faldt i syvende minut, da Alhassan Kamara fik hovedet på bolden, men den gik over mål. Efterfølgende trykkede AaB på for et mål, og både Frederik Børsting, Jakob Ahlmann og farlige Pohl forsøgte sig. Sidstnævnte fik held med presset, da han efter 35 minutters spil endte alene med Häcken-keeper Jonathan Rasheed og chippede bolden ham og i mål. Casper Sloth, Rasmus Thellufsen, Marco Meilinger - og naturligvis Jannik Pohl - pressede resten af kampen på for at udbygge føringen, men det blev ikke til yderligere scoringer. Søndag rejser AaB på træningslejr i Portugal hvor et andet svensk hold - Örebro SK - venter som første modstander.

Opsummering:
Et enkelt mål var fredag nok til at sikre AaB sejren i testkampen mod svenske Häcken.